ועדת הכספים, כנסת 18, פרוטוקול מספר 591, 2010-12-20 14:10

משה גפני: מי ביקש להתייחס לנושא?

דוד מלכוב: אני עורך דין דוד מלכוב ואני עורך הדין של חברת מרסק בישראל.

דוד מלכוב: חברת מרסק היא חברת הספנות הגדולה בעולם.

דוד מלכוב: פעילות החברה בישראל מהווה נתח קטן מאוד מסך הפעילות שלה והכניסה שלה לישראל לוותה במספר תקלות ומכשולים.

משה גפני: עורך דין מלכוב, אני רק רוצה להכניס את עצמנו למסגרת עליה אנחנו דנים.

משה גפני: הדיון הזה הוא דיון לאחר דיון ראשוני שהיה בעניין והתגלו בעיות.

משה גפני: אני אומר לך במה אנחנו מתמקדים.

משה גפני: אנחנו מתמקדים בחלק הזה של הכנסת הנושא של פטור סוג.

משה גפני: מה אתם אומרים על זה?

דוד מלכוב: אנחנו אומרים על זה דבר מאוד פשוט.

דוד מלכוב: פטור הסוג במדינת ישראל הוא פטור סוג אחר לגמרי מהפטור סוג האירופי.

דוד מלכוב: ככזה הוא מטיל על המנהלים של חברות הספנות נטל פלילי ונטל אחר שהוא בעייתי מאוד.

דוד מלכוב: לכן מעבר לכל המכשולים שיש לנו כחברות ספנות להיכנס לישראל, שזה החרם הערבי, זה השוק הקטן, אלה אי הסדרים בנמלים, אתם מוסיפים עכשיו, או הממשלה רוצה להוסיף עכשיו מכשול נוסף, שבמקום לעודד ספנות זרה לבוא לכאן, זה רק יפריע.

דוד מלכוב: ברור שכאשר מנכ"ל של חברה זרה צריך לבחור לעצמו באיזה שווקים הוא פועל, יכול להיות שהוא יצטרך לדון מחדש בכל מה שהוא עושה כדי לא להיתקל בקשיים האלה.

דוד מלכוב: אנחנו  אומרים דבר אחר.

דוד מלכוב: אנחנו אומרים לכם, והרבה מאוד פעמים ניסינו להסביר את זה לאוצר.

דוד מלכוב: אמרה כאן חברת הכנסת תירוש בדיוק בישיבה הקודמת, הצביעה על סינגפור כדוגמה.

דוד מלכוב: יש לנו אפשרות, ואנחנו מבקשים, להוציא את החוק מחוק ההסדרים כדי שאפשר יהיה לקיים בו דיון רציני ואמיתי.

דוד מלכוב: גם אם רוצים לעשות פטור סוג, צריך להחליט איזה פטור סוג ומה ולא להחליט עליו בצורה כל כך חפוזה.

דוד מלכוב: גם בפעם הקודמת נציג הממונה, אשר גושן שיושב כאן, אמר במפורש שאין להם עדיין את האפשרות לנסח פטור סוג, עד עכשיו.

דוד מלכוב: הם מתעקשים לעשות את הכל בחוק ההסדרים ולדעתנו זה דבר שיפגע מאוד ביכולות של הספנות הזרה.

ניר ימין: אני אציג באופן כללי מה היה גם בתום הישיבה האחרונה.

ניר ימין: אדוני היושב ראש, אתה ביקשת ממני לדבר עם נציגי הממשלה בעיקר, כך אני הבנתי, ולנסות לגבש איזשהו נוסח שמשקף את רוח הדיון הקודם בוועדה.

ניר ימין: כפי שהתרשמנו הייתה כוונה לעגן את פטור הסוג באופן יותר קונקרטי בחוק ההגבלים עצמו, ולא סמכות כללית לקבוע את פטור הסוג כפי שיש לגבי פטורי סוג אחרים.

ניר ימין: בתום הישיבה שאלתי אם הכוונה היא להחיל בחוק עצמו את העקרונות הכלליים או ממש לעשות קונקרטיזציה של הפטור והבנתי שהכוונה היא לכתוב את העקרונות הכלליים וזה מה שניסיתי לעשות.

ניר ימין: ניסינו לעשות משהו מעט יותר ספציפי לגבי התחולה של פטור הסוג.

ניר ימין: בעניין הזה דיברתי עם עורך דין אשר גושן מהרשות להגבלים עסקיים.

ניר ימין: ניסינו לקבוע כאן את העיקרון הכללי על אילו הסדרים לא יחול פטור הסוג הזה, כאלה שפוגעים בתחרות, במה שנקרא בחוק ההגבלים הישראלי, סעיף 2(ב), ובסעיף קטן (ב) בסעיף 68 שנמצא כאן ניסינו להתוות איזה שהן אמות מידה לגבי שיקול הדעת בקביעת פטור הסוג במה שנקרא בסעיף המותר, באילו הסדרים הממונה צריכה לשקול באופן חיובי להתיר אותם.

ניר ימין: אם אתה רוצה, אני אקרא את הנוסח.

אמנון כהן: הם קיבלו את הנוסח?

ניר ימין: אני הפצתי אתמול בערב לוועדה ואני לא יודע אם הוועדה העלתה את זה לאתר האינטרנט.

קריאה: אנחנו לא קיבלנו.

אמנון כהן: תקריא.

ניר ימין: אחד הדברים שניסינו לעשות היה להגדיר את מה שנמצא בפטור הסוג האירופי, מהו הסדר תפעולי.

ניר ימין: הסדר תפעולי, הגדרנו כך:     	"הסדר או מקבץ של הסדרים בין לפחות שני מובילים בים שמטרתו שיתוף פעולה באספקת שירות להובלת מטענים בים המביא לשיפור השירות שהיה ניתן על ידי כל אחד מהמובילים בנפרד אלמלא ההסדר והוא מוצדק מטעמים טכניים, תפעוליים ומסחריים".

ניר ימין: עכשיו אני אקרא את הסעיף האופרטיבי והוא מתייחס לסעיף התחילה שקובע את המנגנון לקביעת פטור הסוג ואומר כך:     	"פטור סוג כאמור בסעיף 67(א) – זה הסעיף שמדבר על תחילת תוקפו של פטור סוג – יחול לגבי הסדרים תפעוליים שעניינם תובלה  בינלאומית בים שלא מתקיים בהם עניין המנוי באחת הפסקאות (1) עד (4) שבסעיף 2(ב) לחוק העיקרי – חוק ההגבלים העסקיים כמובן – ושאין בהם או בחלקם בשוק  של הצדדים להסדר כדי לפגוע פגיעה משמעותית בתחרות".

ניר ימין: זה מה שנקרא פטור הסוג  שדיברנו עליו קודם.

ניר ימין: סעיף קטן (ב): "בלי לגרוע מהאמור בסעיף קטן (א), רשאי הממונה לקבוע כי פטור סוג כאמור בסעיף 67(א) יחול לגבי הסדר תפעולי שעניינו אחד מאלה:     (1)	התאמה של קיבולת התובלה המוצעת על גבי כלי שיט בתגובה לתנודות בהיצע וביקוש בשוק.

ניר ימין: (2)	תפעול משותף של שירותי תובלה או של נמלים ושירותים קשורים לתפעול כאמור.

ניר ימין: (3)	פעילות נלווית הנחוצה למימוש הפעילויות האמורות בפסקאות (1) ו-(2)".

ניר ימין: זה הסעיף שגיבשנו ביחד עם נציגי רשות ההגבלים העסקיים.

אמנון כהן: היושב ראש חזר ותכף ניכנס לפוקוס.

ניר ימין: כמו שהבנתי את סיכום הישיבה הקודמת, אלה העקרונות הכלליים שנמצאים.

ניר ימין: לא ירדנו לקונקרטיזציה.

ניר ימין: יש פירוט יחסית מקיף בתור הסוג האירופי אבל לא ירדנו לפירוט מאוד מאוד מעמיק של זה.

ניר ימין: מהתרשמותי – אני לא מתחייב ונציגי הרשות נמצאים כאן וגם הממונה – הם מתנגדים לקבוע פטור סוג מאוד מפורט ברמה של חקיקת משנה בחקיקה ראשית.

שי חרמש: יש לי שאלה אחת שהיא עקרונית לעניין.

שי חרמש: האם הנוסח החדש יוצר מצב שבו לנמל חיפה בתנאים שווים לכל ההסדרים האירופאיים אפשר יהיה להעמיד מכולות לאורך כל הדרך, להביא אוניות גדולות לחיפה ולהוזיל את ההובלה לחיפה?

קריאה: חד משמעית לא.

שי חרמש: כל השאלה מתמצית רק בדבר אחד.

שי חרמש: יש את נמל חיפה שהוא נמל קצה.

שי חרמש: הדרך היחידה להוזיל את ההובלה לחיפה היא להכניס אוניות מכולה גדולות כי באוניה אחת אין כמות מספקת.

שי חרמש: לא עקבתי אחרי התיקונים אבל השאלה היא האם התוצאה היא שאל נמל חיפה יתחילו להגיע אוניות גדולות הוא שימשיכו להגיע אוניות קטנות.

ניר ימין: החוק לא אומר שפעילות כזאת תהיה מותרת.

ניר ימין: החוק למיטב הבנתי מאפשר לממונה בקביעת פטור הסוג מתווה את שיקול הדעת שלה באופן כזה שהיא קובעת את פטור הסוג.

ניר ימין: אני חושב שהסדר כזה יוכל להיכנס לפטור הסוג.

ניר ימין: החוק לא קובע את העניין הזה כמו שהוא לא קובע שהסדרים אחרים מותרים.

משה גפני: רונית, מה עושים עם זה?

רונית קן: אני אתייחס לכמה דברים שעלו כאן.

רונית קן: שאלת הנטל הפלילי.

רונית קן: אני רוצה להבהיר.

רונית קן: המצב היום, לפני תיקון החוק, מאפשר  לחברות תובלה ימית לבצע קרטלים ואין יכולת בחינה של הדברים האלה.

רונית קן: מה שאומר שאנחנו מראש, המחוקק מראש, החליט שהוא חושב שיש מקום לאפשר את הדבר הזה.

רונית קן: אנחנו באים לשנות את הדברים.

רונית קן: אנחנו חושבים שצריכה להיות בחינה תחרותית לנושא התובלה הימית, אנחנו חושבים שהדרך לעשות את זה היא דרך דומה לו שעשינו בחלק קודם של הפטור שנכלל בו והוא נושא התובלה באוויר.

רונית קן: הדרך לעשות את זה, שהולכת עקב בצד אגודל לצד החקיקה שנמצאת גם בעולם, לדוגמה גם באירופה, היא לבטל את ההחרגה שקיימת היום בחוק ההגבלים העסקיים ולהעצים את מה שנקרא פטור סוג.

רונית קן: פטור סוג יגדיר את הדבר הבא: הוא יגדיר את כל אותם הסדרים שאין בהם משום פגיעה תחרותית והם אפשריים.

רונית קן: זאת אומרת, הוא נותן לחברות שפועלות בתחום ודאות לגבי כל אותם הסכמים שאפשריים ואומר שאת ההסדרים האלה אתם יכולים לעשות ואין בהם פגיעה תחרותית ולכן אתם יכולים להמשיך ולהתנהל במסגרתם.

משה גפני: אני אבל ביקשתי, כאשר נפגשנו, לרדת יותר לפרטים.

רונית קן: אני מיד אתייחס.

רונית קן: מה שפטור הסוג יעסוק בו, הוא יעסוק בהגדרה של אותם הסכמים שאין אתם בעיה תחרותית.

רונית קן: הוא ייתן את המסלול הירוק לחברות להמשיך ולפעול בהסכמים האלה.

רונית קן: כמו שהצגנו לפניך גם בישיבה הקודמת, הגענו להסכמה עם משרד התחבורה באיזה מתווה ילך פטור הסוג.

רונית קן: פטור הסוג דורש לימוד, איסוף חומרים, נתונים, לבחון הסכמים ואת כל העבודה הזאת אנחנו מתחייבים לעשות.

רונית קן: לבקשת המשתמשים, בין אם זאת התאחדות התעשיינים, היצואנים וגם אחרי פגישות עם צים, הצענו, על מנת לתת איזושהי מידה של יותר ודאות למה כלול בפטור הסוג, לשים את אותם עקרונות שהיום הם עקרונות שקיימים גם בפטור האירופי או כאלה שממילא קיימים בחוק, כמו שהדברים מתייחסים לחלקו הראשון של התיקון, ובעצם מגדירים את אותם דברים.

משה גפני: אבל למה זה בחוק ההסדרים?

משה גפני: למה אי אפשר לקיים על זה דיון יותר מעמיק?

משה גפני: אני לא יודע אם אני מתנגד, אבל למה זה צריך להיות בחוק ההסדרים?

רונית קן: אני חושבת שהדברים בשלים ומוכנים להחלטה.

רונית קן: את תהליך הלימוד של פטור הסוג, ממש כפי שעשינו בתיקון לחוק ההגבלים העסקיים אגב הפטור האווירי, למדנו את הדברים.

רונית קן: הטענות שעלו לגבי שאלת הפליליות, ממילא בחוק האירופאי אין פרטי פליליות.

רונית קן: יש חוקי תחרות באיחוד האירופאי וגם במדינות העולם, וציינו את זה גם בישיבה הקודמת, בין אם בארצות הברית, באוסטרליה, בקנדה ובעוד מדינות נוספות באירופה.

רונית קן: יש סנקציות פליליות בשוק.

רונית קן: באיחוד האירופאי החוק בכללו אינו חוק שיש לצדו סנקציות פליליות.

שי חרמש: זה תואם לחוק האירופאי?

שי חרמש: אני יכול להיות שקט בעניין הזה?

קריאה: לא.

רונית קן: כן.

קריאה: לא, הוא לא תואם.

משה גפני: לא. אני לא מסכים.

משה גפני: זה לא דיון שאנחנו מתחילים אותו עכשיו.

משה גפני: שאל אותך חבר הכנסת חרמש האם זה תואם לחוק האירופאי.

רונית קן: פטור הסוג שאנחנו נציג ילך במתווה של הפטור האירופאי.

רונית קן: אין ספק, ואני חושבת שהדברים גם יעבדו לטובת החברות במובן זה שאנחנו נצטרך לבחון את מצב השוק בישראל, לבחון קווים, נתחי שוק, לבדוק את הדברים כפי שמתאימים למשק הישראלי.

רונית קן: אנחנו לא לוקחים ומעתיקים אחד לאחד, אבל את אותו מתווה ואת אותם עקרונות, אנחנו מתכוונים לעקוב אחריהם ולבנות את פטור הסוג בהתאם.

משה גפני: גברת קן, אני מבין ממך, לסיכום הדיון, אחרי שגם דיברנו, שאת לא רוצה להיכנס לפרטים יותר ממש שיש כאן.

משה גפני: זאת אומרת, הסמכות תהיה בידיכם.

משה גפני: נכון?

שאול מרידור: מה שהקריא היועץ המשפטי של הוועדה הייתה תוספת.

משה גפני: את זה אני יודע.

משה גפני: אתה לא היית בפגישה שלנו אתם.

שאול מרידור: אבל שמעתי עליה.

משה גפני: אני רוצה לדעת מבחינת העובדות כי אני צריך להחליט מה אנחנו עושים.

משה גפני: או שמצביעים בעד מה שאתם אומרים או שמפצלים את זה ומקיימים דיון יותר מעמיק.

משה גפני: אין לי  טענות.

משה גפני: עמדתך המקצועית, אני מאוד מכבד אותה.

משה גפני: את אומרת שכמו שהיה באווירי, אותו הדבר גם כאן, נכנסים למושג הכללי, שיפרתם את זה עם הייעוץ המשפטי וזהו.

משה גפני: אין יותר.

משה גפני: זאת אומרת, אם אני אלחץ עכשיו, אני אתחיל לנהל אתך עכשיו משא ומתן, לא יעזור, במיוחד כאשר שאול מרידור לידך.

רונית קן: אני חושבת שהלכנו כברת דרך.

משה גפני: אי אפשר ללכת יותר.

רונית קן: אני לא חושבת שאפשר ללכת יותר ואני חושבת שזה לא רצוי.

רונית קן: אני חושבת שלהוסיף אפילו במידה מסוימת, יאבד את הגמישות שאנחנו נידרש לה כי נצטרך  לשמוע את החברות, ללמוד מהן את הנתונים, לראות את ההסכמים ולגבש עמדה.

משה גפני: כל מי שביקש רשות דיבור, יקבל אבל לדקה.

משה גפני: תאמינו לי שהבנו הכל.

ראובן צוק: אני נשיא לשכת הספנות הישראלית.

ראובן צוק: אנחנו מייצגים כאן את כל עשרות החברות שפועלות בארץ בשירותי הקו.

ראובן צוק: קודם כל, אין שום קשר לאוויר וההובלה האווירית שונה לחלוטין ממה שמדובר בים ואפשר להסביר את זה ביתר פירוט, אבל לא זאת הנקודה.

ראובן צוק: כאשר עושים השוואה לאירופה, בואו נעשה את ההשוואה מול אירופה.

ראובן צוק: באירופה ההליך הזה לקח בין ארבע לחמש שנים עם שינויים, עם תרחישים, עם סימולציות, שמעו את כל העולם ואשתו ורק אחרי כן החליטו.

ראובן צוק: כאן, במשך חודשיים העבירו חוק.

ראובן צוק: אתמול בערב נשלחה הצעת חוק חדשה במסגרת חוק ההסדרים לוועדה אבל היא לא הגיעה אלינו ואנחנו לא ראינו אותה.

ראובן צוק: מחלקים אותה כעת ואני מודה שלא הבנתי.

ראובן צוק: אני חייב גם להעביר את זה לחברות שבאות לכאן.

ראובן צוק: ישראל, עם כל הכבוד, היא בקושי חצי אחוז מהסחר העולמי.

ראובן צוק: מי שחושב שכל החברות הבינלאומית האלה יקראו את החוק ויאמרו שכך עושים בישראל ואנחנו נלך לפי זה כי זה טוב לנו – לא רוצים לשמוע מה חשוב להם, מה טוב להם?

ראובן צוק: אולי הן לא תוכלנה לבוא בתנאים האלה?

ראובן צוק: אולי הן תצטרכנה לשנות את התנאים האלה?

ראובן צוק: החוק הישראלי או ההצעה שקיימת כרגע איננה תואמת את החוק האירופאי ואני אומר את זה באחריות.

ראובן צוק: לכן מה שעושים כאן, מחברים תפוחים עם אגסים ומחליטים שזה מה שמבקשים לעשות.

ראובן צוק: אני לא חושב שאני יכול כאן היום, על סמך מה ששמעתי כעת, להעריך מה תהיה תגובת חברות ענק שנמצאות בעולם.

ראובן צוק: לא יודע.

ראובן צוק: אבל יכול מאוד להיות שהן תחלטנה לא לבוא יותר לכאן עם האוניות.

משה גפני: כן, אבל זה כבר נאמר.

ראובן צוק: לכן אני חושב שהדבר הכי נכון לעשות בוועדה זה להוציא את זה ממסגרת חוק ההסדרים ולדון בזה כמה חודשים אתנו ועם אחרים, לדון בתרחישים מסוימים ולבדוק מה קורה.

דוד תדמור: אני כן רוצה להסביר למה בעיניי ההליך שמתקיים כאן, אם הוא יהפוך לחוק כמו שהחוק הזה כתוב, הוא בבחינת רשלנות פושעת ואין לי דרך אחרת להגדיר את זה.

דוד תדמור: זאת תהיה רשלנות של חברי הוועדה, רשלנות של חברי הכנסת.

משה גפני: אמרת את זה בישיבה הקודמת ולא השתקתי אותך?

משה גפני: לא זוכר.

דוד תדמור: לא, לא אמרתי את זה כי נוסח החוק הזה לא היה לפני אבל עכשיו הוא לפני.

דוד תדמור: זה הליך שבארצות הברית לקח יותר מארבע שנים, בקנדה יותר משלוש שנים, ביפן יותר משנתיים.

אמנון כהן: אנחנו אבל אור לגויים.

דוד תדמור: בשוק האירופאי הוא לקח בין ארבע לחמש שנים.

דוד תדמור: בסינגפור הוא לקח כשנתיים.

דוד תדמור: הצעת החוק כמו שהיא כתובה כאן סותרת את עצמה, גורעת מסמכות הממונה ולא מוסיפה לה, לא קובעת שום דבר לגבי מה הממונה צריכה לעשות והיא באמת חקיקה שאם היא תעבור, היא  דוגמה לחיפזון  וקלות דעת שאני לא חושב שראיתי כמוה.

דוד תדמור: אנחנו תלויים בסחר הימי, אנחנו נמלי קצה.

דוד תדמור: השלטונות בסינגפור שישבו על העניין הזה שנתיים ולא שבע דקות בסופו של דבר החליטו לא לתקן את הפטור כי הנזק לנמלים ולעובדי הנמלים היה ברור לחלוטין.

דוד תדמור: אם חבר הכנסת הנכבד שאל קודם מה יקרה בנמל חיפה, אני אגיד לך מה יקרה.

דוד תדמור: הולכים להחיל הוראת חוק פלילית במקום שהדין באירופה וברוב המכריע של המדינות האחרות בעולם איננו פלילי, במקום שרוב המדינות פוטרות את חברות הספנות מהדין הזה במידה רבה או מלאה, וכאן הולכים להחיל על חברות הספנות הישראליות והזרות דין פלילי שאין לי צל של מושג אם הן יהיו מוכנות להתמודד אתו.

שלי יחימוביץ': באיזה נסיבות יחילו עליהן דין פלילי?

דוד תדמור: היום יש פטור מלא בחוק ההגבלים העסקיים לחברות ספנות.

דוד תדמור: לא בכל המדינות יש פטור מלא ויכול להיות שהפטור לא צריך להיות מלא.

דוד תדמור: יש דברים מסוימים שאולי לא צריך לפטור.

שלי יחימוביץ': אם החקיקה הזאת תעבור, איפה נהיה ביחס למדינות אחרות?

דוד תדמור: הפטור מתבטל ויהיה פטור סוג, אלא שפטור הסוג שלנו, הסנקציה על אי עמידה בו היא פלילית ופטור הסוג האירופי שהוא הרבה יותר רחב מכל מה שאפשר לעשות כאן מלכתחילה, בגלל מבנה החוק, הוא לא פלילי.

דוד תדמור: בארצות הברית שאין לה אף חברת ספנות משל עצמה ישבו ארבע שנים על המדוכה והשאירו את הפטור הזה על מכונו.

דוד תדמור: קנדה אותו הדבר ומדינות רבות אותו הדבר.

דוד תדמור: אם החוק הזה יעבור, אנחנו נוקטים קלות דעת נוראה.

דוד תדמור: לקחת את עורק היצוא והיבוא העיקרי של מדינת ישראל, את נמלי ישראל שמשקיעים בהם הון תועפות כדי להרחיב אותם ולאפשר לאוניות גדולות להיכנס, כאשר אוניות גדולות אפשר לתפעל אך ורק בהסדרים בין חברות ספנות כי חברה אחת לא יכולה למלא אוניה.

דוד תדמור: התוצאה תהיה שהסדרי השינוע, כלומר, העברת מטענים בין אוניות שהיום מפרנסים את נמלי ישראל, ידלגו עלינו.

דוד תדמור: אם ידלגו עלינו, לנמלי ישראל לא תהיה זכות קיום במתכונת הנוכחית, לא להם ולא לעובדיהם.

דוד תדמור: אני כאן בשמה של צים  ותכף ידבר מנכ"ל צים.

משה גפני: אני לא יודע אם מנכ"ל צים ידבר.

משה גפני: אם אני אחליט, הוא ידבר, ואם לא, הוא לא ידבר.

דוד תדמור: אמרת שידברו לפי הסדר ושלושה הצביעו.

משה גפני: בסדר.

משה גפני: דקה לכל אחד ועכשיו אני מקפיד.

אביאל קורן: אני מאיגוד המשתמשים בהובלה ימית.

אביאל קורן: גם אנחנו מתנגדים להסדר המוצע.

אביאל קורן: גם מתוך השוואה לאירופה החוק מחמיר יותר מהחוק האירופאי, מצד אחד, ומצד שני מאז בוטלו הקונפרנסים באירופה, מאז בוטל הפטור הגורף באירופה  וזה יותר משנתיים, מאז אוקטובר 2008, לא ראינו בעולם תהליך גורף שבעקבות הפטור האירופאי ביטלו את הפטור או שינו אותו באופן מסיבי במדינות אחרות בעולם.

אביאל קורן: מדינת ישראל הקטנה לא צריכה להיות הראשונה ולפעול בצורה שיכולה לגרום נזק ולגרום לכך שחברות ספנות לא יגיעו לישראל או יעזבו את ישראל.

רפי דניאלי: מנכ"ל צים.

רפי דניאלי: אני רוצה להתחיל בנושא אתו סיימת את הדיון בישיבה הקודמת, אז ביקשת מהאוצר ומהממונה על ההגבלים לקיים איזה שהם דיונים ולבוא עם איזושהי הצעה מורחבת האומרת כאשר מבטלים את הפטור, מה בא במקומו.

רפי דניאלי: אני חייב לומר שבשבועיים האלה לא דיברו אתנו.

רפי דניאלי: היו ניסיונות לדיבורים, אבל לא דיברו אתנו בנושא הזה.

משה גפני: מר דניאלי,  אחרי שאמרת לי את זה ממש רתחתי מזעם.

משה גפני: באמת.

משה גפני: התקשרתי לשאול שמרידור והחוט של הטלפון כמעט נשרף.

משה גפני: התחלתי לצעוק עליו שלא בצדק.

משה גפני: אני תמיד צועק עליו בצדק אבל הפעם צעקתי עליו שלא בצדק.

משה גפני: הוא אמר לי שישבו עם ערן כהן במשך שעתיים, וזה נכון.

קריאה: זה לא נכון.

משה גפני: למה אתם מתערבים?

משה גפני: אני מדבר עם מנכ"ל צים.

משה גפני: ישבו עם ערן כהן במשך שעתיים ואמר לי שאול מרידור – אני לא יודע אם מותר לי לגלות את כל מה שהוא אמר לי בטלפון, אבל אני אגלה – שהם רצו ללכת להסדרים אבל הם הגיעו באופן כזה שלא רוצים לזוז.

משה גפני: ישבו שעתיים.

משה גפני: עכשיו אני רוצה לדעת לגבי הנושא הטכני.

משה גפני: ישבו שעתיים, כן או לא?

משה גפני: הישיבה ארכה שעתיים?

משה גפני: לא חשוב מה נאמר בה.

קריאה: כן.

משה גפני: ישבו שעתיים.

משה גפני: אמר לי שאול מרידור שהאוצר רצה להתגמש ולהגיע לפשרות אבל אתם לא רציתם, אלה שישבו אתו.

משה גפני: השאלה אם אתם מוכנים ללכת לפשרות.

רפי דניאלי: התשובה היא כן, אבל תן לי להמשיך בדבריי.

רפי דניאלי: זה שישבו שעתיים, יכול להיות שישבו שעתיים.

משה גפני: כי אמרת שלא ישבו.

רפי דניאלי: יש הבדל בין לשבת ולנסות למצוא פתרון או לשבת בשביל להעביר את הזמן ולהגיד ישבנו.

משה גפני: בסוף אני ארצה לשמוע את עמדת חברי הכנסת.

רפי דניאלי: יש הבדל בסיסי בין לשבת ולמצוא פתרון או לשבת בשביל לסמן וי ולהגיד ישבנו.

רפי דניאלי: אני חושב שהישיבה הזאת הייתה כדי לעשות וי ולהגיד ישבנו.

רפי דניאלי: שני דברים אני רוצה להוסיף.

רפי דניאלי: אנחנו רואים ושומעים שגם איגוד המשתמשים, אלה שבעצם משתמשים ומובילים בספנות, גם ביניהם יש חילוקי דעות והם לא מקבלים את ההצעה הזאת.

רפי דניאלי: שמענו את זה.

רפי דניאלי: אני לא רוצה לחזור על מספר החודשים והשנים שלקח במקומות אחרים לתקן את זה.

רפי דניאלי: כאן ישבו התאחדות התעשיינים יחד עם האוצר והממונה על ההגבלים במשך שעתיים וחצי והגיעו לאיזשהו תיקון שהוא לא התיקון שנתבקש על ידי הוועדה לבוא אתו.

רפי דניאלי: אני חייב לומר שאם החוק הזה יעבור כמו שהוא, הוא יוצר בלבול הרבה יותר גדול כי הוא לא מפורט והממונה אמרה שצריך להיכנס עכשיו לתהליך ארוך מאוד כדי לפרט וכבוד היושב ראש אמר בפעם הקודמת שאם מתקנים חוק, צריך לדעת מה נכנס במקומו ולא משהו שהוא כללי ורק אחר כך הממונה תעשה אותו.

רפי דניאלי: אני חייב לומר שבסופו של דבר זה יגביל את התחרות.

רפי דניאלי: המחירים יעלו.

רפי דניאלי: אני חושב שזאת פגיעה קשה למדינת ישראל.

משה גפני: תודה.

צבי פלדה: התאחדות התעשיינים.

צבי פלדה: בניגוד לכל מה שנאמר ונשמע כאן, אני אהיה קצת שונה.

צבי פלדה: אנחנו הגענו להבנות עם הרשות להגבלים עסקיים לגבי הפטור סוג.

צבי פלדה: עבורנו פטור סוג צריך להיות מערך הנחיה המותר והאסור של הספנות הנוגע לשיתוף פעולה על מנת לאפשר לנו כיבואנים וכיצואנים, מן הגדולים בארץ וכבודו יודע זאת, כך שנוכל לבצע ייצוא מתואם ואפשרות לנצל ככל האפשר את קווי הספנות ובמחירים הזולים ביותר.

צבי פלדה: אנחנו נתנגד לכל תהליך שלא יפעל להשגת אותן מטרות.

משה גפני: אתם בעד החוק הזה?

צבי פלדה: אנחנו בעד החוק הזה בכפוף לאותן הבנות אליהן הגענו עם הרשות להגבלים עסקיים.

שלי יחימוביץ': ואתה רואה את ההבנות האלה בנוסח הזה?

שלי יחימוביץ': בתיקון הזה של הסעיף כפי שהונח כאן, אתה רואה את ההבנות האלה?

צבי פלדה: פחות או יותר.

שלי יחימוביץ': אתה תומך בסעיף הזה?

צבי פלדה: כן, מה גם שיש הבטחה שבבוא הזמן יהיה שימוע ואפשרות לבצע שינויים או תיקונים או תוספות לגבי התקנה כפי שתתבצע בפטור סוג.

ישראלה מני: אני מאיגוד לשכות המסחר ואנחנו מייצגים את מרבית היבואנים במדינת ישראל.

ישראלה מני: חבל ששי חרמש לא כאן.

שלי יחימוביץ': למה דווקא חבל ששי חרמש לא כאן?

ישראלה מני: כי שי דיבר על העלויות שאנחנו נדרשים לשלם למשל בנמל חיפה.

משה גפני: שי חרמש יצא לישיבת סיעה.

צבי פלדה: גילוי נאות.

צבי פלדה: חבר הכנסת שי חרמש מוליך את הלובי של הספנות.

משה גפני: זה יפה.

משה גפני: גם אני בעד הספנות.

משה גפני: אני אמנם לא מוביל את הלובי, אבל אני בעד.

צבי פלדה: גילוי נאות.

שלי יחימוביץ': לא צריך גילוי נאות.

שלי יחימוביץ': מותר לחברי כנסת לעמוד בראש לובי.

שלי יחימוביץ': אם הייתה לו אוניה, היה צריך גילוי נאות.

משה גפני: אני רוצה להגיד לך גילוי נאות שאני כמו כל חברי הכנסת, כולנו רוצים לעזור לכולם.

ישראלה מני: אני כן אומר שנעשה תהליך של גילוי נאות ושקיפות מלאה בינינו לבין הספנות, בינינו לבין משרד האוצר והרשות הממונה, כאשר בינינו לבינם היו דיונים מלאים והתקיימו שעות רבות של דיונים כולל בינינו לבין התעשיינים.

ישראלה מני: כאן אני רוצה להגדיר דבר אחד אותו הבנו מהתהליך.

ישראלה מני: חברות הספנות, ובכלל זה צים, נדרשות כבר היום לעמוד בכללים של הפטור סוג שקיימים באירופה.

ישראלה מני: קרי, אותן ספינות שיוצאות, יצואנים שיוצאים לאירופה, נדרשות לעמוד בפטור סוג של אירופה, כך שאנחנו לא ממציאים כאן את הגלגל.

ישראלה מני: נכון שכמו שעורך דין תדמור אמר, החוק הישראלי, החוק של הממונה על ההגבלים מגדיר סוג של סייגים אחרים שכאן מדובר על פליליזציה.

ישראלה מני: יחד עם זאת, אנחנו כמשתמשים, ובעיקר בדיון שנערך בינינו לבין האוצר והמדינה, קיבלנו החלטה.

משה גפני: אנחנו, זה איגוד לשכות המסחר.

ישראלה מני: אנחנו, איגוד לשכות המסחר, אבל כאן אני אומרת בגילוי נאות שזה נעשה יחד עם התאחדות התעשיינים.

ישראלה מני: אנחנו כמשתמשים שמייצגים את מרבית המשק, שאלה תעשיינים ואנחנו, אנחנו הבנו, אחרי למידה מאוד מעמיקה של הנושא, ואני לא אומרת סתם, גם למידה על ידי עורכי דין חיצוניים וכולי, הבנו שהדרך הטובה ביותר עבורנו לשמור עבור המשתמשים היא הדרך של הפטור סוג.

ישראלה מני: השאלה אם זה צריך להיות כאן או לא צריך להיות כאן, הנקודה כרגע היא לא למתוח את החבל יותר מדיי.

ישראלה מני: אם אנחנו יכולים כרגע להגיע למצב שאנחנו יכולים לתת לרשות זכות ללכת ולהתחיל לבנות פטור סוג שיהיה טוב לכולם ובכלל זה גם לחברות הספנות, בוודאי שאנחנו נהיה בעד.

משה גפני: אתם תומכים בנוסח הזה?

ישראלה מני: בהחלט.

משה גפני: חברת הכנסת שלי יחימוביץ.

שלי יחימוביץ': קודם כל, אני לא חושבת שזה משהו שהם צריכים להגיע אליו להבנה  עם הרשות להגבלים עסקיים.

שלי יחימוביץ': זה  גם ענייננו כשליחי ציבור.

שלי יחימוביץ': מה אנחנו לא עושים לטובת ענף הספנות ולטובת הימאות?

שלי יחימוביץ': כאן אנחנו נותנים צו אינטרסים בהפרטת בז"ן כדי שתהיה ספינה אחת עם ימאים ישראלים והצלחנו לדחוף את זה כל הזמן בשיניים ובציפורניים וכאן במחי יד – אני לא מצליחה להבין את ההגיון של זה – אחרי שהושקעו מאות מיליונים בהעמקת הנמל כדי שיוכלו להגיע מכולות גדולות, בעצם מקשים על המכולות האלה להגיע לישראל.

שלי יחימוביץ': כשמגיעה מכולה גדולה לישראל, היא מספקת פרנסה, היא מספקת עבודה, היא  פורקת סחורה, לוקחים את הסחורה, מחלקים אותה לעוד ספינות יותר קטנות, הן שטות למקומות אחרים וכולי.

שלי יחימוביץ': אנחנו מסתכנים כאן – אני לא יודעת, יכול להיות שישכנעו אותי שלא – בהערמת הקשיים הזאת וכל פעם הם יצטרכו לבקש פטור, כל פעם מחדש.

שלי יחימוביץ': תחשוב על המשמעות של זה.

שלי יחימוביץ': כל פעם הם יצטרכו ללכת ולחצות את הרוביקון הבירוקרטי הזה כדי לקבל אישור.

שלי יחימוביץ': אנחנו פשוט יוצרים כאן קושי שיכול לגרום להם אולי לא להגיע לכאן ואז אנחנו מפחיתים את כמות הפעילות בנמל, פוגעים בעובדים, פוגעים בתעשייה ופוגעים ברשת מאוד גדולה של אנשים שמשתמשים בשירותי הנמל, משתמשים ראשונים, שניים ושלישיים.

שלי יחימוביץ': יכול להיות שהדבר הזה צריך להיעשות, יכול להיות שהוא צריך להיעשות בשקיפות ותוך כדי שאנחנו נבין בדיוק מה זה כי אני עוד לא מבינה בדיוק.

שלי יחימוביץ': אני מבינה שזה  הולך להקשות, אני מבינה שזה הולך להוריד את כמות העבודה בנמל, אני מבינה שזה הולך לפגוע בעובדים.

שלי יחימוביץ': גפני, אני יודעת שאתה שומע את זה על כל סעיף אבל זה ממש סעיף שאין שום סיבה שנחליט עליו עכשיו בחופזה.

שלי יחימוביץ': אני מבקשת שלא תיקח את המשפט הזה כאילו זה הריטואל שאנחנו אומרים.

משה גפני: לא.

שלי יחימוביץ': זה בדיוק סעיף שאין לו משמעות תקציבית, שבאמת אנחנו צריכים להבין אותו ושיפסיקו לעשות מאתנו צחוק ולהביא לנו את הדברים האלה ולכפות עלינו הר כגיגית.

שלי יחימוביץ': אין שום סיבה למהר.

שלי יחימוביץ': אמר דוד תדמור שבמדינות אחרות זה לקח שנתיים, שלוש וארבע שנים עד שקיבלו החלטה כזאת.

שלי יחימוביץ': בסדר, לא שנתיים, לא שלוש שנים, לא ארבע שנים, אבל תנו לנו שלושה חודשים לדון בזה בצורה נורמלית, תנו לנו לקיים כמה דיונים כדי שנבין על מה מדובר.

משה גפני: מישהו מוכן להשיב?

שלי יחימוביץ': אני מתנצלת.

שלי יחימוביץ': יש לי ישיבת סיעה.

ניר ימין: הערה קצרה.

ניר ימין: פטור הסוג הוא לא פטור פרטני ואין צורך לבקש אותו כל פעם מחדש.

ניר ימין: אני חושב שהוא נקבע לתקופה קצובה אמנם של חמש שנים אם אינני טועה, לפי חוק ההגבלים העסקיים, אבל הוא נקבע באופן כללי לגבי כולם ואין צורך בבקשה פרטנית כל פעם.

קריאה: הוא לא יחול על כולם וזאת הבעיה שלו.

קריאה: כמו שזה כתוב, הוא לא יחול על כולם.

משה גפני: חברת הכנסת יחימוביץ אומרת שזה למעשה יפגע בעובדים ובספנות.

שלי יחימוביץ': לא יגיעו מכולות וזה יהווה פגיעה ישירה.

רונית קן: אני אומר שהדברים הם הפוכים ואומר למה.

שלי יחימוביץ': לא יבואו בהמוניהם בגלל זה.

רונית קן: קודם כל, ביטול ההחרגה מחוק ההגבלים העסקיים אומר שהתחום הזה יעבור לבחינה תחרותית.

רונית קן: מה המנגנון שאנחנו מציעים?

רונית קן: בדומה לאותו מנגנון שהצענו וגם קיימנו בפטור הסוג לתובלה באוויר.

רונית קן: לבחון את השוק ולתת את אותה דרך ראשית שבה יש נפח גדול של הסכמים מסוגים שונים שיכולים להתקיים ואלה הסכמים שאין אתם שום בעיה.

רונית קן: לגבי אותם הסכמים שהם אינם הסכמים מהסוג הזה, לדוגמה הסכמים שכן נוגעים לתיאום מחיר, לדוגמה הסכמים שכן נוגעים לתיאום כמות, הסכמים כאלה, יתכן שאחרי שנפרסם את פטור הסוג יצטרכו לבוא לבחינה תחרותית.

רונית קן: כך גם נעשה בנוגע לפטור האווירי.

שלי יחימוביץ': למה בחוק ההסדרים?

שלי יחימוביץ': למה?

שלי יחימוביץ': היו לנו כאן דיונים והעברנו חוקים מאוד גדולים.

שלי יחימוביץ': העברנו את חוק בנק ישראל, העברנו אכיפה מינהלית ברשות לניירות ערך, ישבנו כאן ישיבה אחרי ישיבה, למדנו את החומר, הוצאנו חוקים טובים ולמה אתם מביאים לנו את זה בחוק ההסדרים?

שלי יחימוביץ': איזו סיבה יש לזה?

שלי יחימוביץ': את זה אני לא מבינה אלא אם אתם רוצים לכפות את זה עלינו.

קריאה: אכן, זאת כפייה.

משה גפני: עם כל הכבוד, כאן לא הנהלת צים אלא כולה זאת ועדת הכספים.

ברוץ זלץ: אדוני, משום מה אנחנו מסתובבים סביב אירופה ומספרים על החוק האירופאי ועל החוק הסינגפורי אבל התחרות של נמלי חיפה היא לא נגד אירופה אלא פשוט קצת צפונה יש לנו את בירות וקצת דרומה יש לנו את פורט סעיד.

ברוץ זלץ: חברות הספנות מחוץ לארץ שמהוות חמישים אחוזים מנפח העבודה של נמלי ישראל, חברות הספנות האלה ידועות מאז ומתמיד כחובבי ציון והן באות לכאן רק מסיבות אידיאולוגיות.

ברוץ זלץ: שיהיה ברור לכל חברי ועדת הכספים וליושב ראש הוועדה שהאופציה שלהן וההזדמנות שלהן לעבור לבירות או לעבור לפורט סעיד, תהיה הרבה יותר מהירה והרבה יותר קלה.

ברוץ זלץ: אני חוזר ואומר אדוני היושב ראש, חמישים אחוזים מנפח הפעילות היא רק הורדת המכולות והשינוע שלהן לנמלים אחרים.

ברוץ זלץ: את הדבר הזה לא חייבים לעשות דרך נמל חיפה או נמל אשדוד.

ברוץ זלץ: לפיכך, כאשר אנחנו מערימים קשיים, אנחנו ניצור מצב שנפח הפעילות בנמלי ישראל ירד.

ברוץ זלץ: זאת לא רק ירידה בשכר העובדים אלא הנמלים יפסידו כסף.

משה גפני: ולכן אתה מתנגד.

ברוך זלץ: לפיכך אני חושב שאפשר לנהוג כפי שהציעה חברת הכנסת יחימוביץ וגם היושב ראש דיבר על כך בישיבה הקודמת כפי שהבנתי.

משה גפני: אני כבר לא זוכר מה אמרתי בישיבה הקודמת.

ברוך זלץ: אני אזכיר לך מאחר שאני קראתי את הפרוטוקול.

ברוך זלץ: אמרת שכדאי שזה יעבור בחקיקה רגילה.

משה גפני: את זה אני חושב גם עכשיו אבל נראה מה יהיה בסוף.

ברוך זלץ: אם כן, כיוונתי לדעת גדולים.

משה גפני: אבל יכול להיות שאני משנה את דעתי.

ברוך זלץ: לא, אתה לא תשנה את דעתך.

משה גפני: חבר הכנסת חיים אורון.

חיים אורון: אין לי אף מילה לומר בחוק ההסדרים ולכן כל מה שפוצל מחוק ההסדרים, מקובל עלי בעיקרון וגם דברים שאני מסכים להם.

חיים אורון: במקרה הזה אני מסכים לעיקרו של החוק ואני מבין שיש ויכוח שני כי כאילו כולם מסכימים לעיקרון של החוק, שצריך – בהתאם למה שברוך אמר – שתהיה כאן איזושהי הסדרה.

חיים אורון: אני זוכר את הוויכוחים על האווירי והם היו מאוד דומים לוויכוח שמתנהל כאן.

חיים אורון: נדמה לי שהיום, אחרי חמש שנים, כל הנוגעים בדבר אומרים שזה תרם גם לעובדים באל על, גם לתעשייה וגם לכולם.

חיים אורון: אני מוכן בעניין הזה להיות יותר רחב לב מאשר אולי אתה אומר.

חיים אורון: אני מבין שיש כאן ויכוח שני מהותי והוא מה יקדם למה, פירוט פטור הסוג שעליו יהיה הוויכוח האמיתי או סעיף הסל שנותן בעצם היום את הסמכות לממונה על ההגבלים העסקיים להיכנס לתוך הסיפור הזה.

חיים אורון: אני הבנתי – אני מודה, לא בגלל שהייתה לי הארה אלא אחרי שדיברו אתי – שהשאלה של נתינת הסמכות היא גם חלק מהיכולת להיכנס לדיון על הסוגים השונים כדיון ענייני, שהרי עליו בסופו של דבר יהיה ויכוח.

חיים אורון: יש בעיה של מונופולים ותאמינו לי, אני יכול לתת לכם דוגמאות על קווים.

חיים אורון: אני עכשיו מוריד את הכובע ואני גם מייצג – מותר לי כקיבוצניק – ויושב ראש מועצת מנהלים של מפעל שמייצא ואני יודע בדיוק את הפרשי המחירים לפעמים שאין להם שום הסבר חוץ מאשר מונופול של מישהו.

חיים אורון: אין הבדל לא במרחק, לא באורך, לא ברוחב וכולי והמומחים כאן שמהנהנים בראשם יודעים שאני צודק.

חיים אורון: אם כן, בואו לרגע ניכנס לשם.

חיים אורון: אני לא חושב שצריך לפגוע ב-צים.

חיים אורון: אני לא חושב שצריך לפגוע באשדוד או בחיפה כי בסופו של דבר מה אנחנו באים ואומרים?

חיים אורון: השאלה שתעמוד כאן על השולחן והיא תיבחן על ידי הממונה על ההגבלים העסקיים היא האם ההסדר הקיים היום, כולל שיתוף פעולה כולל בהפרשי מחירים על אותה פלטפורמה, יתקיים הלאה.

חיים אורון: זה ייבחן על ידה ולא כאן בוועדת הכספים.

חיים אורון: בשורה האחרונה.

חיים אורון: תפצל, אני אצביע בעד פיצול.

חיים אורון: לגופו של עניין, אני התלבטתי מאוד גם כאשר היה מדובר באל על והופיע כאן מנכ"ל אל על והסביר איך הכל יתפרק, אבל אני רואה כרגע שהתמונה היא לא כזאת.

חיים אורון: מי שאומר שאין בעיית מונופולים בתעבורה הימית בעיקר בתקופות בהם המחירים מתחילים לעלות, הוא אומר דבר לא מדויק.

חיים אורון: אמרתי את זה בצורה הכי זהירה שאפשר להגיד ואז יש מקום לפיקוח כמו בכל תחום אחר.

חיים אורון: הבנתי שלא ניתן יהיה להגיע לזה אלא אם בשלב קודם יועבר החוק הזה במסגרת שלו ואז ממילא הם חשופים גם לביקורת משפטית וילכו לבתי משפט וכולי.

חיים אורון: אני מבין שדודי, לפי מה שהוא אמר לי, הם היו רוצים שזה יהיה הפוך, שקודם נגמור את כל הדיונים על פטור הסוג וכשתהיה התמונה כולה, נלביש על זה את החוק.

חיים אורון: אומרים היום שאם לא תהיה את הסמכות לבקש מכולם את כל הנתונים, לא יכולים לנהל את העבודה הזאת ויש אינטרס ציבורי שהעבודה הזאת תתנהל.

קריאה: גם היום יש סמכות.

משה גפני: מחר אנחנו נצביע על החוק הזה - או שנצביע על הנוסח כפי שהוקרא על ידי היועץ המשפטי או שנצביע על פיצול.

משה גפני: מחר נקיים את ההצבעה.

חיים אורון: היה דיון על כל פרטי החוק?

משה גפני: כן, היה דיון בפעם הקודמת.

ראובן צוק: אדוני היושב ראש, לא שמענו את תשובת משרד התחבורה.

ראובן צוק: בפעם הקודמת היה ויכוח במשרד התחבורה.

קריאה: שר התחבורה מתנגד לחוק.

ראובן צוק: אולי נשמע את נציג משרד התחבורה.

משה גפני: אין צורך.

משה גפני: הוא יבוא מחר להצבעה ויאמר מה עמדתו.

משה גפני: תקריא את החוק.

ניר ימין: אני אקרא רק את הסעיף כפי שהיה בכחול.

משה גפני: אנחנו מצביעים מחר על מה שאתה מקריא.

ניר ימין: אני אקרא רק את פסקה (2) של סעיף 66 להצעת החוק.

ניר ימין: 66.

ניר ימין: תיקון חוק ההגבלים העסקיים     בחוק ההגבלים העסקיים, התשמ"ח-1988 (להלן – החוק העיקרי), בסעיף 3     	(2)	בפסקה (7) -     (א)	ברישה, המלים "בים או" – יימחקו, ובמקום "משולבת בים" יבוא "משולבת".

ניר ימין: (ב)	בפסקת משנה (1), המלים "בים או" – יימחקו.

ניר ימין: (ג)	בפסקת משנה (2), המלים "בים או" והמלים "או ספנות" – יימחקו.

ניר ימין: 67.

ניר ימין: תיקון חוק ההגבלים העסקיים - תחילה     (א)	תחילתו של סעיף 3(7) לחוק העיקרי, כנוסחו בסעיף 66(2) לחוק זה, בתום חודשיים ממועד פרסומו ברשומות של פטור סוג, שיקבע הממונה בהתאם להוראות סעיף 15א לחוק האמור וסעיף 68 לחוק זה, לגבי הסדרים תפעוליים שעניינם תובלה בין לאומית בים, או ביום ו' בטבת התשע"ב (1 בינואר 2012) לפי המוקדם מביניהם.

ניר ימין: (ב)	לא נקבע פטור סוג כאמור בסעיף קטן (א) עד יום ו' בטבת התשע"ב (1 בינואר 2012) וכל עוד לא נקבע פטור הסוג, ידחה שר האוצר, בצו, את תחילתו של סעיף 3(7) האמור באותו סעיף קטן לתקופה שלא תעלה על שישה חודשים בכל פעם (בסעיף זה – תקופת הדחייה).

ניר ימין: (ג)	על אף האמור בסעיף קטן (ב), רשאי שר האוצר להימנע מדחייה כאמור באותו סעיף קטן מטעמים מיוחדים, לאחר שנתן למובילים ימיים ישראלים ולמובילים ימיים שמקיימים פעילות בישראל, הזדמנות להשמיע את עמדותיהם.

ניר ימין: (ד)	על החלטת שר האוצר בדבר כוונת דחייה או כונה להימנע מדחייה, לפי סעיף קטן (ב) או (ג) לפי העניין, תפורסם הודעה באתרי האינטרנט של משרד האוצר ושל רשות ההגבלים העסקיים  לא  יאוחר מיום ג' בתשרי התשע"ב (1 באוקטובר 2011) או חודשיים  לפני תום כל תקופת דחייה, לפי העניין.

ניר ימין: בהמשך נכנס הסעיף שקראתי קודם עם ההגדרה של הסדרים תפעוליים.

משה גפני: בהמשך יבוא סעיף 68.

משה גפני: בסדר גמור.

משה גפני: ניר, תודה רבה.